﻿ကလီးစဲ Colossians 1

1 ယ့ၣ်ၡူးခရံာ် အပှၤတၢ်မၢဖိ ဖဲယွၤအသး, စီၤပီလူး ဒီးပဒီပုၢ်ဝဲၢ် စီၤတံၤမသ့း, 2 ပစံးဘၣ် ပှၤစီဆှံ, ဒီးဒီပုၢ်ဝဲၢ် လၢအကလုၢ်တီ လၢခရံာ်အပူၤ အိၣ်လၢကလီးစဲန့ၣ်, မ်တၢ်ဘျုးတၢ်ဖှိၣ် ဒီးတၢ်ဃူတၢ်ဖိး လၢပပၢ်ယွၤ ဒီးကစၢ် ယ့ၣ်ၡူးခရံာ်န့ၣ်ဘၣ် သုတက့ၢ်. 3 ပဘါထုကဖၣ်တၢ် လၢသုဂီၢ် တဘိယူၢ်ဃီဒီး, ပစံးထီၣ်ပတြၢၤ ယွၤပကစၢ် ယ့ၣ်ၡူးခရံာ် အပၢ် အဘျုးအဖှိၣ်လီၤ. 4 အဂ့ၢ်ဒ်အံၤ, ပနၢ်ဟူ သုတၢ်နာ် လၢယ့ၣ်ၡူးခရံာ် အပူၤ, ဒီးသုတၢ်အဲၣ် လၢပှၤစီဆှံ ခဲလၢာ်, 5 လၢတၢ်မုၢ်လၢ် အိၣ်ပာ်ဖှိၣ် လၢသုဂီၢ် လၢမူခိၣ် အဃိလီၤ. လၢတၢ်မုၢ်လၢ်န့ၣ်, သု နၢ်ဟူ လၢတၢ်မ့ၢ်တၢ်တီ အကလုၢ် အကထါ ဘၣ်ဃးဒီး တၢ်သးခုအကစီၣ်, 6 လၢအဟဲဆူ သုအိၣ် ဒ်လၢဟီၣ်ခိၣ်ချၢ ခဲလၢာ်စ့ၢ်ကီး အသိး, ဒီးသၣ်ထီၣ်ဝဲ ဒီးအါထီၣ် ဒ်လၢသုကျါစ့ၢ်ကီး အသိး, လၢမုၢ်နံၤ လၢသုနၢ်ဟူ အီၤ, ဒီးသ့ၣ်ညါထီၣ် ယွၤအဘျုးအဖှိၣ် လၢတၢ်မ့ၢ်တၢ်တီ လံၤလံၤန့ၣ်လီၤ. 7 ဒ်သုမၤလိတၢ် လၢစီၤအ့းပၤဖြါ လၢတၢ်အဲၣ်အီၤ, ကုၢ်ဖိသကိး ဒီးပှၤ, လၢအမ့ၢ်ခရံာ် အခ့အပှၤ အကလုၢ်တီ လၢသုဂီၢ် အသိးန့ၣ်, 8 အဝဲဒၣ် ဒုးသ့ၣ်ညါ ပှၤ, လၢသုတၢ်အဲၣ်တၢ်ကွံ လၢသးန့ၣ် အပူၤ အဂ့ၢ်အကျိၤ လီၤ. 9 မၤသးဒ်န့ၣ်ဒီး မုၢ်နံၤ လၢပနၢ်ဟူ တၢ်န့ၣ်လံၤလံၤ, ပတဆိတ့ၢ်ဘါထုကဖၣ် လၢသုဂီၢ်ဘၣ်. ဒီးပဃ့ကညး ဒ်သိး သုကလၢထီၣ်ပှဲၤထီၣ် ဒီးတၢ်သ့ၣ်ညါ တၢ်ဘၣ်ယွၤအသး လၢကယဲၢ် တၢ်ကူၣ်သ့, ဒီးတၢ်နၢ်ပၢၢ် ဘၣ်ဃးဒီး သးန့ၣ်, 10 ဒ်သိး သုကလဲၤတၢ် ဒ်အကြၢး ဒီးကစၢ်, လၢတၢ်ဘၣ်အသး ခဲလၢာ် သတးဒီး, သုကသၣ်ထီၣ် လၢကယဲၢ် တၢ်မၤဂ့ၤ, ဒီးအါထီၣ် လၢတၢ်သ့ၣ်ညါယွၤ. 11 ဒီးဆူၣ်ထီၣ် လၢကယဲၢ် တၢ်စိတၢ်ကမီၤ, ဒ်အလၤကပီၤ အစိအကမီၤ အသိး, လၢကယဲၢ် တၢ်ဝံသးစူၤ, ဒီးတၢ်သူၣ်စူၤသးစူၤ အိၣ်ဒီး တၢ်သးခုန့ၣ် အဂ့ၢ်, 12 ဒီးစံးထီၣ်ပတြၢၤပၢ်န့ၣ် အဘျုးအဖှိၣ် လၢအဒုးကဲ ပှၤလၢပှၤဂ့ၤန့ၢ်ဃုာ် တၢ်န့ၢ်သါ ဘၣ်ဃးဒီး ပှၤစီဆှံ လၢတၢ်ကပီၤ အပူၤ, 13 ဒီးဟံးထီၣ်က့ၤ ပှၤ လၢတၢ်ခံး အစိအကမီၤ အပူၤ, ဒီးလဲက့ၤ ပလီၢ်ဆူ အဖိခွါ လၢအအဲၣ်အီၤတဂၤ အဘီအမုၢ် အပူၤလီၤ. 14 လၢအဝဲဒၣ်အပူၤ ပဘၣ် တၢ်ပှ့ၤက့ၤပှၤ, တၢ်ပျၢ် ပတၢ်ဒဲးဘး လီၤ. 15 အဝဲဒၣ်န့ၣ်မ့ၢ် ယွၤ, လၢပှၤထံၣ်အီၤ တသ့ဘၣ် တဂၤ အက့ၢ်အဂီၤ, တၢ်ဘၣ်တ့ခဲလၢာ် အပှၤဝဲၢ်ကိလီၤ. 16 အဂ့ၢ်ဒ်အံၤ, တၢ်ခဲလၢာ် ဘၣ်တ့အသး လၢအစုပူၤ, တၢ်အိၣ် လၢမူခိၣ်, ဒီးတၢ်အိၣ် လၢဟီၣ်ခိၣ်, တၢ်လၢပထံၣ်သ့, ဒီးတၢ်လၢပထံၣ် တသ့ဘၣ်, တၢ်လီၢ်ပစိာ် မ့ၢ်ဂ့ၤ, တၢ်စံၣ်ညီၣ် မ့ၢ်ဂ့ၤ, တၢ်အခိၣ် မ့ၢ်ဂ့ၤ, တၢ်အစိအကမီၤ မ့ၢ်ဂ့ၤ, ကယဲၢ် တၢ်တမံၤလၢ်လၢ် ဘၣ်တၢ်တ့အီၤ လၢအစုပူၤ, ဒီးလၢအဂီၢ်လီၤ. 17 ဒီးအဝဲဒၣ် အိၣ်ပာ် လၢတၢ်ခဲလၢာ် တချုး အိၣ်ထီၣ်ဒံးဘၣ်, ဒီးတၢ်ခဲလၢာ် အိၣ်ဝဲဆိးဝဲ လၢအီၤ လီၤ. 18 ဒီးအဝဲဒၣ်န့ၣ်မ့ၢ် နီၢ်ခိ, ဒ်ပစံးတၢ်အသိး, တၢ်အိၣ်ဖှိၣ်အခိၣ်, ဒီးမ့ၢ် ပှၤခီၣ်ထံး, ပှၤလၢအဂဲၤဆၢထၢၣ်က့ၤ လၢတၢ်သံ အဝဲၢ်ကိ, ဒ်သိး အကမ့ၢ် တၢ်အခိၣ် လၢတၢ်ခဲလၢာ် အပူၤလီၤ. 19 အဂ့ၢ်ဒ်အံၤ, ဘၣ်ပၢ်အသး လၢတၢ်လၢတၢ်ပှဲၤ ခဲလၢာ် ကအိၣ်ဝဲဆိးဝဲ လၢအပူၤ, 20 ဒီးလၢအဝဲဒၣ် အဃိ ကမၤဖိးလိာ် တၢ်ခဲလၢာ် ဒီးအကစၢ်ဒၣ်ဝဲ, ဒီးမၤဃူမၤဖိးဝဲ လၢအထူၣ်စုညါ အသွံၣ်အဃိ, တၢ်အိၣ် လၢဟီၣ်ခိၣ် မ့ၢ်ဂ့ၤ, တၢ်အိၣ် လၢမူခိၣ် မ့ၢ်ဂ့ၤန့ၣ်လီၤ. 21 ဒီးသုဝဲသ့ၣ် လၢအခီၣ်ထံးန့ၣ်, သုမၤ တၢ်အၢတၢ်သီ သတးဒီး, သုမ့ၢ် ပှၤတခီဘီမုၢ်ဖိ, ဒီးတၢ်အဒုၣ်အဒါ လၢသုသး, ဘၣ်ဆၣ်ဒီး ခဲကနံၣ်အံၤ မၤဖိးလိာ်က့ၤသု, 22 လၢအဖံးအညၣ် အနီၢ်ခိအပူၤ လၢအသံဝဲ အဃိ, ဒ်သိး အကပာ် သုစီဆှံ, ဒီးတသံၣ်သူတမီၢ်ကျာ်, ဒီးတၢ်ပာ်တၢ်ကမၣ် လၢသုလိၤ အလီၢ်တအိၣ်ဘၣ်, လၢအမဲာ်ညါန့ၣ်လီၤ. 23 ဒီးသုမ့ၢ်အိၣ်သူၣ်လီၤ သုသး, ဒီးအိၣ်ဂၢၢ်ဆိးကျၢၤ လၢတၢ်နာ်အပူၤ, ဒီးသုမ့ၢ်တသုးကွံာ်သုလီၢ် လၢတၢ်မုၢ်လၢ် ဘၣ်ဃးဒီး တၢ်သးခုအကစီၣ်, လၢသု နၢ်ဟူ လၢတၢ်စံၣ်တဲၤတဲလီၤ လၢကယဲၢ် ပှၤဘၣ်တ့အသး လၢမူခိၣ် အဖီလာ်န့ၣ် ဒီး, တၢ်ကမၤအသး ဒ်န့ၣ်လီၤ. ယၤစီၤပီလူးအံၤ, ယမ့ၢ် အဝဲန့ၣ် အခ့အပှၤလီၤ. 24 ခဲကနံၣ်အံၤ, ယသူၣ်ခုသးခု လၢတၢ်နးတၢ်ဖှီၣ် အပူၤ လၢသုဂီၢ်, ဒီးယမၤ လၢထီၣ်ပှဲၤထီၣ် တၢ်အိၣ်လီၤတဲာ် လၢခရံာ် အတၢ်နးတၢ်ဖှီၣ်, လၢယဖံးယညၣ် အပူၤ လၢအနီၢ်ခိ, ဒ်ပစံးတၢ်အသိး, တၢ်အိၣ်ဖှိၣ် အဂီၢ်လီၤ. 25 ယမ့ၢ် အဝဲန့ၣ် အခ့အပှၤ, ဒ်ယွၤ အတၢ်ကွၢ်တၢ်အလီၢ် လၢအဟ့ၣ်လီၤယၤ လၢသုဂီၢ်, ဒ်သိး ယကမၤ လၢထီၣ်ပှဲၤထီၣ် ယွၤအကလုၢ်အကထါ, 26 ဒ်ပစံးတၢ်အသိး, တၢ်ခူသူၣ် လၢအအိၣ်ခူသူၣ်တ့ၢ် အစိၤစိၤအဃၣ်ဃၣ်. ဘၣ်ဆၣ်ဒီး ခဲကနံၣ်အံၤ လီၣ်ဖျါထီၣ်အသး လၢအပှၤစီဆှံတဖၣ် အမဲာ်ညါန့ၣ်လီၤ. 27 လၢအဝဲသ့ၣ် အစုပူၤ, ယွၤပာ်အသး လၢအကဒုးသ့ၣ်ညါ လၢပှၤကလုာ်တဖၣ် အကျါ တၢ်လၢအမ့ၢ် အလၤထူး အကပီၤတီၤ ဘၣ်ဃးဒီး တၢ်ခူသူၣ်အံၤ, လၢအမ့ၢ် ခရံာ်အိၣ် လၢသုပူၤ, တၢ်မုၢ်လၢ် တၢ်လၤကပီၤန့ၣ်လီၤ. 28 အဝဲဒၣ်န့ၣ် ပစံၣ်တဲၤတဲလီၤ, ဒီးပသဆၣ်ထီၣ် ပှၤခဲလၢာ်အခံ, ပသိၣ်က့ၤသီက့ၤ ပှၤခဲလၢာ်, လၢကယဲၢ် တၢ်ကူၣ်သ့, ဒ်သိး ပကပာ်လီၤ ပှၤခဲလၢာ် လၢထီၣ်ပှဲၤထီၣ် လၢခရံာ်အပူၤလီၤ. 29 ယဂုာ်မၤတၢ် လၢတၢ်န့ၣ် အဂီၢ် သပှၢ်ပှၢ်, ဒ်အဝဲဒၣ် အစိအကမီၤ မၤတၢ် လၢယပူၤ ဆူၣ်ဆူၣ်ကလဲာ် အသိးန့ၣ်လီၤ.


ကလီးစဲ Colossians 2

1 အဂ့ၢ်ဒ်အံၤ, ယသးဂဲၤလိာ် လၢသုဂီၢ်, ဒီးပှၤအိၣ် လၢလီၤဒံၤကံ အဂီၢ်, ဒီးဖဲဒၣ် ပှၤလၢအတထံၣ်ဘၣ် ယမဲာ် လၢဖံးလၢညၣ် အဂီၢ်, ဆံးဒိၣ်ဆံးဒိၣ်, ယသးအိၣ် လၢသုကသ့ၣ်ညါ, 2 ဒ်သိး အသး ကမုာ်ထီၣ်ဝဲ, ဒီးကအိၣ်ဒီး အသးစဲဘူး တဖျၢၣ်ဃီ လၢတၢ်အဲၣ်တၢ်ကွံ အပူၤ, ဒီးအိၣ်ဒီး တၢ်နၢ်ပၢၢ် လၢလၢပှဲၤပှဲၤ အတၢ်ထူးတၢ်တီၤ ခဲလၢာ်, ဒ်သိး အကသ့ၣ်ညါ ယွၤအတၢ်ခူသူၣ်, ဒ်ပစံးတၢ် အသိး, ခရံာ်, 3 လၢကယဲၢ် တၢ်ကူၣ်သ့ ဒီးတၢ်သ့ၣ်ညါ အတၢ်လုၢ်ဒိၣ်ပှ့ၤ ဒိၣ်ခဲလၢာ် အိၣ်ပာ်ခူသူၣ် အသး လၢအပူၤန့ၣ်လီၤ. 4 ယစံးဘၣ်တဲဘၣ်တၢ်န့ၣ်, ဒ်သိး ပှၤသုတလွဲန့ၢ်သု လၢတၢ်ကတိၤလီတၢ် နီတဂၤ တဂ့ၤလီၤ. 5 အဂ့ၢ်ဒ်အံၤ, ယလီၤဖး ဒီးသု လၢတၢ်ဖံးတၢ်ညၣ်, ဘၣ်ဆၣ်ဒီး ယအိၣ်ဒီး သု လၢသူၣ်လၢသး, ဒီးယသူၣ်ခု ယသးခု လၢယကွၢ်သုအိၣ် ကစီဒီ, ဒီးသုတၢ်စူၢ်ဂၢၢ်နာ်ကျၢၤ လၢခရံာ်အပူၤ အဃိလီၤ. 6 မၤသးဒ်န့ၣ်ဒီး သုဂံၢ်စဲၤလီၤ, ဒီးသုဘၣ် တၢ်မၤထီၣ်မၤထီသု လၢအပူၤ, ဒီးသုအိၣ်ဂၢၢ်ဆိးကျၢၤ လၢတၢ်နာ် အပူၤ, ဒ်တၢ်သိၣ်လိသုအသိး သတးဒီး, အါထီၣ် လၢတၢ်စံးထီၣ်ပတြၢၤ အဘျုးအဖှိၣ်, 7 ဒီးလဲၤတၢ် လၢကစၢ် ယ့ၣ်ၡူးခရံာ် အပူၤ, ဒ်သုဒိးန့ၢ်အီၤ အသိးန့ၣ် တက့ၢ်. 8 ဒ်သိးပှၤ သုတအိၣ်ဝဲ တဂၤဂၤ လၢအကစိာ်ကွံာ် သုသး လၢတၢ်အဲၣ်ဒိး တၢ်သ့ၣ်ညါ, ဒီးတၢ်လီတၢ်ကလီကလီ, ဒ်ပှၤကညီ စံးစိၤတဲစိၤတၢ်, ဒ်ဟီၣ်ခိၣ် အမိၢ်ပှၢ် အသိး, ဒီးတမ့ၢ်ဘၣ် ဒ်ခရံာ် အသိးန့ၣ် တဂ့ၤဒီး, ပလီၢ်သုသး တက့ၢ်. 9 အဂ့ၢ်ဒ်အံၤ, ယွၤအတၢ်လၢတၢ်ပှဲၤ ခဲလၢာ် အိၣ်ဝဲဆိးဝဲ နီၢ်ခိ နီၢ်ခီ လၢအဝဲဒၣ် အပူၤလီၤ. 10 ဒီးသု လၢထီၣ်ပှဲၤထီၣ် လၢအပူၤ, လၢအမ့ၢ် တၢ်အဒိၣ်အခိၣ် ဒီးတၢ်အစိအကမီၤ ခဲလၢာ် အခိၣ်လီၤ. 11 ဒီးလၢအဝဲဒၣ်အပူၤ သုဒိးတၢ်ကူးတရံး လၢတၢ်ကူးတရံး တမၤဘၣ်အသး လၢပစုဘၣ်, မ့ၢ် လၢတၢ်ဘ့ၣ်လီၤကွံာ် တၢ်ဖံးတၢ်ညၣ် အကစၢ်မိၢ်ပှၢ် လၢတၢ်ကူးတရံး ဘၣ်ဃးဒီး ခရံာ်လီၤ. 12 ဒီးသုဘၣ်ခူၣ်လီၤကွံာ်ဃုာ် ဒီးအီၤ လၢတၢ်ဒိးဘျၢန့ၣ်လီၤ. လၢအဝဲန့ၣ် အပူၤ သုဘၣ် တၢ်ဂဲၤဆၢထၢၣ်ဃုာ်စ့ၢ်ကီး ဒီးအီၤ လၢတၢ်နာ် ဘၣ်ဃးဒီး ယွၤအတၢ်မၤတၢ် လၢအမၤဂဲၤဆၢထၢၣ်က့ၤ အီၤ လၢတၢ်သံန့ၣ်လီၤ. 13 ဒီးသုဝဲသ့ၣ် လၢအဘၣ် တၢ်သံ လၢတၢ်လီၤကမၣ် အပူၤ, ဒီးလၢသုဖံးသုညၣ် တဘၣ်ဘၣ် တၢ်ကူးတရံးဘၣ် အပူၤအံၤ, အဝဲဒၣ် မၤမူထီၣ်ဃုာ် ဒီးအီၤ, ဒီးပျၢ်ကွံာ် သုတၢ်ကမၣ် ခဲလၢာ်လီၤ. 14 ဒီးတြူာ်ကွံာ်တၢ်ထီဒါပှၤ, ဒ်ပစံးတၢ် အသိး, တၢ်မၤလိာ်ကွဲးအသး လၢပှၤအစု, လၢအကဲထီၣ် ပဒုၣ်ပဒါ, ဒီးစိာ်ထီၣ်ကွံာ်ဝဲ, ဒီးပျၤထီကွံာ်အီၤ လၢထူၣ်စုညါ အလိၤလီၤ. 15 ဒီးဂုာ်န့ၢ်ဆူၣ် တၢ်အဒိၣ်အခိၣ်, ဒီးတၢ်အစိအကမီၤ အတၢ်, ဒီးဒုးနဲၣ် အိၣ်ဖျါအီၤ, ဒီးမၤနၢၤအီၤ လၢထူၣ်စုညါ အလိၤလီၤ. 16 မၤသးဒ်န့ၣ်ဒီး လၢတၢ်အီၣ်မ့ၢ်ဂ့ၤ, တၢ်အီမ့ၢ်ဂ့ၤ, တၢ်မၤဘူၣ်အနံၤမ့ၢ်ဂ့ၤ, လါထီၣ်သီအနံၤ မ့ၢ်ဂ့ၤ, အိၣ်ဘှံးအနံၤ မ့ၢ်ဂ့ၤ အဃိ, မ်ပှၤသုတစံၣ်ညီၣ်သု လၢအဂ့ၢ်အကျိၤ နီတဂၤတဂ့ၤ. 17 တၢ်န့ၣ်တဖၣ်မ့ၢ် တၢ်ဆူညါတဖၣ် အကဒု လီၤ. မ့မ့ၢ် အမိၢ်ပှၢ်န့ၣ်မ့ၢ် ခရံာ်လီၤ. 18 ပှၤလၢအဆီၣ်လီၤဒၣ်အသး, ဒီးဘါ ကလူးတဖၣ်, ဒီးပာ်ထီၣ်ထီအသး ကလီကလီ လၢတၢ်ဖံးတၢ်ညၣ် အသး သတးဒီး, ဂဲၤလိာ်ဝဲ လၢတၢ်လၢအထံၣ်တဖၣ်န့ၣ်, မ်သုသု တဒုးဟါမၢ်အီၤ လၢသုဘျုး နီတဂၤတဂ့ၤ. 19 ဒီးအဝဲဒၣ် တဟံးဃာ်ဘၣ် တၢ်အခိၣ်, လၢနီၢ်ခဲလၢာ် ဒိးန့ၢ် တၢ်မၤစၢၤ ဒီးတၢ်စၢဃာ် လၢအဆၢ ဒီးအထူၣ် လၢအီၤ သတးဒီး, ဒိၣ်ထီၣ် လၢတၢ်ဒိၣ် ဘၣ်ဃးဒီးယွၤန့ၣ် အပူၤလီၤ. 20 မၤသးဒ်န့ၣ်ဒီး သုမ့ၢ် သံသဒၣ်ဃုာ် ဒီးခရံာ် လၢဟီၣ်ခိၣ် အမိၢ်ပှၢ်ဒီး, ဘၣ်မနုၤလၢ, ဒ်ပှၤလၢအမူဝဲ လၢဟီၣ်ခိၣ် အသိးန့ၣ်, သုအၢၣ်လီၤအီလီၤ တၢ်မၤလိာ်သု လၢ, 21 ဟံးဃာ် တဂ့ၤ, လ့ၣ်ကွၢ် တဂ့ၤ, ထိး တဂ့ၤ, 22 (တၢ်န့ၣ်တဖၣ် ခဲလၢာ်မ့ၢ် လၢအကဟးဂီၤဝဲ လၢပမၤအီၤ အဃိ), ဒ်ပှၤကညီ အတၢ်မၤလိာ်, ဒီးအတၢ်သိၣ်တၢ်သီ အသိးန့ၣ်လဲၣ်. 23 အဝဲန့ၣ်မ့ၢ် တၢ်အိၣ်ဒီး တၢ်လီၤဂာ် တၢ်ကူၣ်သ့, လၢအဘါတၢ် ဖဲအသး အလိၤ, ဒီးတၢ်ဆီၣ်လီၤအသး, ဒီး တၢ်မၤအၢမၤနး အနီၢ်ခိ, တမ့ၢ်ဘၣ် လၢတၢ်လၤကပီၤဘၣ်, မ့ၢ်တၢ်မၤ လၢထီၣ်ပှဲၤထီၣ် တၢ်ဖံးတၢ်ညၣ် အဂီၢ် လီၤ.

1 မၤသးဒ်န့ၣ်ဒီး သုမ့ၢ် ဂဲၤဆၢထၢၣ်ဃုာ် ဒီးခရံာ်ဒီး, ဃုန့ၢ်တၢ် အိၣ်လၢထးန့ၣ် ဖဲခရံာ်ဆ့ၣ်နီၤ လၢယွၤအစုထွဲန့ၣ် တက့ၢ်. 2 သးအိၣ်တၢ် လၢထးန့ၣ် တက့ၢ်. သးအိၣ်တၢ် လၢဟီၣ်ခိၣ်ချၢ တဂ့ၤ. 3 အဂ့ၢ်ဒ်အံၤ, သုသံတ့ၢ်, ဒီးသုသးသမူ အိၣ်ခူသူၣ် ဒီးခရံာ် လၢယွၤအပူၤလီၤ. 4 တုၤခရံာ် လၢအမ့ၢ် ပသးသမူ ကအိၣ်ဖျါဝဲဒီး, သုကအိၣ်ဖျါဃုာ်စ့ၢ်ကီး ဒီးအီၤ လၢတၢ်လၤကပီၤ အပူၤလီၤ. 5 မၤသးဒ်န့ၣ်ဒီး, မၤသံသုဂီၤတဖၣ် လၢဟီၣ်ခိၣ်ချၢ, ဒ်ပစံးတၢ် အသိး, တၢ်မၤကမၣ်မုၣ်ကမၣ်ခွါ, တၢ်အဲၣ်တလ့ၤ အဲၣ်တဘီ, တၢ်သးကတၢ, တၢ်သးကွံတၢ် လၢအအၢ, ဒီးတၢ်သးကွံစုလီၢ်ခီၣ်ခိၣ် လၢအမ့ၢ် တၢ်ဘါတၢ်ဂီၤန့ၣ် တက့ၢ်. 6 လၢတၢ်န့ၣ်တဖၣ် အဃိ, ယွၤအတၢ်သးဒိၣ် ဟဲဘၣ် ပှၤတစူၢ်ဘၣ်တၢ်ဘၣ် အလိၤလီၤ. 7 လၢအဝဲန့ၣ် အပူၤ သုလဲၤတ့ၢ် ဖဲသုမူဒံး လၢအပူၤလီၤ. 8 မ့မ့ၢ်ခဲကနံၣ်အံၤ ညိကွံာ် တၢ်အံၤတဖၣ် ခဲလၢာ်, တၢ်သူၣ်ဒိၣ်သးဒိၣ်, တၢ်သူၣ်ထီၣ်သးထီၣ်, တၢ်ဆၢအၢ, တၢ်ဒုၣ်ဒွဲၣ်, တၢ်ကတိၤမဲာ်ဆှး လၢအဟဲထီၣ် လၢသုထးခိၣ်န့ၣ် တက့ၢ်. 9 ကတိၤလိာ် သုသး လၢတၢ်ကတိၤကဘျံးကဘျၣ် တဂ့ၤ. အဂ့ၢ်ဒ်အံၤ, ပှၤလီၢ်လံၤ ဒီးအတၢ်မၤတဖၣ်န့ၣ်, သုဘ့ၣ်လီၤကွံာ်လံ, 10 ဒီးသုကူထီၣ်သိးထီၣ်က့ၤလံ ပှၤသီ လၢတၢ်မၤက့ၤအီၤအသီဆူ တၢ်သ့ၣ်ညါ, ဒ်ပှၤတ့အီၤတဂၤ အက့ၢ်အဂီၤ အသိးန့ၣ်လံ. 11 ဖဲန့ၣ် ပှၤဟ့းလ့ၣ်ဖိ ဒီးပှၤယူဒၤဖိ တအိၣ်, ပှၤဒိးတၢ်ကူးတရံး ဒီးပှၤတဒိးဘၣ် တၢ်ကူးတရံး တအိၣ်, ပှၤပှၢ်လၢ်ကျါဖိ, ပှၤစကူသ့ၤဖိ, ပှၤကုၢ်ဖိ, ပှၤသဘျ့ဖိ တအိၣ်ဘၣ်, မ့မ့ၢ် ခရံာ်မ့ၢ် တၢ်ခဲလၢာ်, ဒီးအိၣ်ဝဲ လၢတၢ်ခဲလၢာ် အပူၤလီၤ. 12 မၤသးဒ်န့ၣ်ဒီး, ဒ်ပှၤ လၢယွၤဃုထၢအီၤ, ပှၤစီဆှံ, ဒီးပှၤ လၢတၢ်အဲၣ်အီၤသ့ၣ်တဖၣ် အသိးန့ၣ်, ကူထီၣ်သိးထီၣ် တၢ်သးကညီၤ, တၢ်မၤဂ့ၤတၢ်, တၢ်ဆီၣ်လီၤသး, တၢ်သးစူၤ, တၢ်ဝံသးစူၤသ့ၣ်တဖၣ် တက့ၢ်. 13 ဝံသးစူၤလိာ်သုသး, ဒီးပှၤအတၢ်ကမၣ် မ့ၢ်အိၣ်ဒီး, ပျၢ်လိာ်သုသး တက့ၢ်. ဒ်ခရံာ်ပျၢ် သုတၢ် အသိးန့ၣ်, မၤသုဝဲ ဒ်န့ၣ်အသိး စ့ၢ်ကီး တက့ၢ်. 14 တၢ်န့ၣ်တဖၣ် ခဲလၢာ် အဖီခိၣ်, ကူထီၣ်သိးထီၣ် တၢ်အဲၣ်တၢ်ကွံ လၢအမ့ၢ် တၢ်လၢတၢ်ပှဲၤအပျံၤစၢဃာ် တၢ်န့ၣ် တက့ၢ်. 15 မ်ခရံာ် အတၢ်ဃူတၢ်ဖိး ပၢတၢ် လၢသုသးကံၢ်ပူၤ တက့ၢ်. ဆူအဝဲန့ၣ် အပူၤ တၢ်ကိးက့ၤသု လၢနီၢ်တဂၤဃီ အပူၤလီၤ. ဒီးကဲထီၣ် ပှၤစံးထီၣ်ပတြၢၤ တၢ်အဘျုးအဖှိၣ် တက့ၢ်. 16 မ်ခရံာ် အကလုၢ်အကထါ အိၣ်ဝဲဆိးဝဲ လၢသုပူၤ ထူးထူးတီၤတီၤ, လၢတၢ်ကူၣ်သ့ကူၣ်ဘၣ် ခဲလၢာ်အပူၤ, ဒီးသိၣ်လိလိာ်သုသး ဒီးသဆၣ်ထီၣ်လိာ် သုခံ လၢထါစံးထီၣ်ပတြၢၤ, ဒီးတၢ်သးဝံၣ်, ဒီးအုၣ်တၢ် ဘၣ်ဃးဒီး သးန့ၣ်, ဒီးသးဝံၣ်ထီၣ်ယွၤ, အိၣ်ဒီး တၢ်ဘျုးတၢ်ဖှိၣ် လၢသုသးကံၢ်ပူၤ တက့ၢ်. 17 ကယဲၢ် သုမၤတၢ်န့ၣ်, လၢတၢ်ကတိၤ မ့ၢ်ဂ့ၤ, လၢတၢ်မၤ မ့ၢ်ဂ့ၤ, မၤတၢ်ခဲလၢာ် လၢကစၢ် ယ့ၣ်ၡူးအမံၤ, ဒီးစံးထီၣ်ပတြၢၤ ပၢ်ယွၤ လၢအဝဲဒၣ် အဃိ တက့ၢ်. 18 ပိာ်မုၣ်သ့ၣ်ဧၢ, ပာ်သုသး လၢသုဝၤ အဖီလာ်, ဒ်အဂ့ၤအဘၣ် လၢကစၢ်အပူၤ တက့ၢ်. 19 ပိာ်ခွါသ့ၣ်ဧၢ, အဲၣ် သုမါ တက့ၢ်. ဒီးသု တပာ်ဒူ သုသး လၢအလိၤ တဂ့ၤ. 20 ဖိသၣ်သ့ၣ်ဧၢ, စူၢ် သုမိၢ်သုပၢ် လၢတၢ်ကိးမံၤဒဲး အပူၤ တက့ၢ်. အဂ့ၢ်ဒ်အံၤ, တၢ်န့ၣ် ဘၣ်ကစၢ်အသးလီၤ. 21 ပၢ်သ့ၣ်ဧၢ, ဒ်သိး သုဖိသုလံၤအသး သုတဟးဂီၤ တဂ့ၤ ဒီး, သုတမၤဒိၣ်ထီၣ်အသး တဂ့ၤ. 22 ကုၢ်သ့ၣ်ဧၢ, စူၢ် သုကစၢ် ဘၣ်ဃးဒီး ပဖံးပညၣ် လၢတၢ်ကိးမံၤဒဲး အပူၤ တက့ၢ်. ထဲပှၤကညီ အမဲာ်ညါ လၢတၢ်မၤ ဘၣ်ပှၤကညီအသး တမ့ၢ်ဘၣ်, မ့မ့ၢ်ပျံၤယွၤ, ဒီးစူၢ် လၢသူၣ်ကံၢ်သးလဲ တက့ၢ်. 23 ဒီး ကယဲၢ် သုမၤတၢ် တမံၤလၢ်လၢ်, မၤ လၢသူၣ်ကံၢ်သးလဲ, ဒ်လၢကစၢ်အသိး, ဒီးတမ့ၢ်ဘၣ် ဒ်လၢပှၤကညီ အသိးဘၣ် တက့ၢ်. 24 အဂ့ၢ်ဒ်အံၤ, သုသ့ၣ်ညါ လၢသုကဒိးန့ၢ်ဘၣ် လၢကစၢ် အစုပူၤ, တၢ်ဟ့ၣ် ဘၣ်ဃးဒီး တၢ်န့ၢ်သါလီၤ. အဂ့ၢ်ဒ်အံၤ, သုမၤ ကစၢ်ခရံာ် အတၢ်လီၤ. 25 အဂ့ၢ်ဒ်အံၤ, ပှၤလၢအမၤ တၢ်တတီတလိၤဘၣ်န့ၣ်, ကဘၣ် တၢ် လၢအမၤတတီတလိၤဘၣ် အဃိ, ဒီးတၢ်ကွၢ်မဲာ် တအိၣ်ဘၣ်ဝဲဘၣ်.

1 ကစၢ်သ့ၣ်ဧၢ, ဟ့ၣ်တၢ် လၢသုကုၢ်န့ၣ် တီတီလိၤလိၤ, ဒီးဂ့ၤဂ့ၤဘၣ်ဘၣ် တက့ၢ်. အဂ့ၢ်ဒ်အံၤ, သုသ့ၣ်ညါ လၢသုကစၢ် အိၣ်စ့ၢ်ကီး လၢမူခိၣ်လီၤ. 2 မၤ တၢ်ဘါထုကဖၣ် သပှၢ်ပှၢ်, ဒီးဆိးသီ လၢအပူၤ အိၣ်ဒီး တၢ်စံးထီၣ်ပတြၢၤ တၢ်အဘျုးအဖှိၣ် တက့ၢ်. 3 ဘါထုကဖၣ် စ့ၢ်ကီး တဘျီဃီ လၢပဂီၢ်, ဒ်သိး ယွၤ ကအိးထီၣ် အကလုၢ်အကထါ အတြဲၤ လၢပဂီၢ် ဒ်သိး ပကစံၣ်တဲၤတဲလီၤ ခရံာ် အတၢ်ခူသူၣ် လၢပဘၣ်တၢ်စၢဃာ် လၢအဃိ, 4 ဒ်သိး ယကမၤဖျါထီၣ် အဝဲန့ၣ် ဒ်ယဂ့ၤကတိၤတၢ် အသိးန့ၣ် တက့ၢ်. 5 လဲၤတၢ် လၢတၢ်ကူၣ်သ့ လၢပှၤအိၣ် လၢခိအမဲာ်ညါ, ဒီးပှ့ၤက့ၤတၢ်အဆၢ အကတီၢ် တက့ၢ်. 6 သုဂ့ၤစံးဆၢပှၤ တဂၤလၢ်လၢ် ဒ်လဲၣ်ဒ်လဲၣ်, ဒ်သိး သုကသ့ၣ်ညါဒီး, မ်သု ကလုၢ်ကထါ အိၣ်ဒီး တၢ်ဘျုးတၢ်ဖှိၣ် ဒီးဟီ ဒီးအံသၣ်, တဘိယူၢ်ဃီတက့ၢ်. 7 ပဒီပုၢ်ဝဲၢ် လၢအဘၣ် တၢ်အဲၣ်အီၤ, ဒီးမ့ၢ် တၢ်အခ့အပှၤ လၢအကလုၢ်တီ, ဒီးကုၢ်သကိးကုၢ် ဒီးပှၤလၢကစၢ်အပူၤ, စီၤတူဃံၤကူးန့ၣ်, ကဘိးဘၣ်သ့ၣ်ညါသု လၢတၢ် ဘၣ်ဃးဒီး ယၤခဲလၢာ်လီၤ. 8 အဝဲတဂၤန့ၣ်, ဒီးပှၤဘၣ်ဃးဒီးသု, ပဒီပုၢ်ဝဲၢ် လၢအကလုၢ်တီ လၢတၢ်အဲၣ်အီၤ, 9 စီၤအီးန့ၤစံမူးန့ၣ်, ယမၢ အလဲၤဆူ သုအိၣ်, လၢတၢ်အံၤတမံၤ အဂီၢ် ဒ်သိး သုကသ့ၣ်ညါတၢ် ဘၣ်ဃးဒီးပှၤ, ဒီးအဝဲဒၣ် မၤမုာ်ထီၣ် သုသးလီၤ. ဒီးအဝဲသ့ၣ် ကဘိးဘၣ်သ့ၣ်ညါသု လၢတၢ်ဖဲအံၤ ခဲလၢာ်လီၤ. 10 ပှၤလၢအဘၣ်စၢဃာ် ဒီးယၤ, စီၤအရံးစတၢ်ဃူး ကတိၤဒိၣ်သု, ဒီးစီၤဘၢ်နါဘၤ အတခွါ စီၤမၢ်ကူး လၢသုဒိး တၢ်မၤလိာ် လၢအဂ့ၢ်, မ့ၢ်လဲၤ တုၤလၢသုအိၣ်ဒီး, တူၢ်လိာ်အီၤ တက့ၢ်. 11 ဒီးစီၤယ့ၣ်ၡူး ကိးက့ၤဝဲ လၢစီၤယူစတူး အဝဲသ့ၣ်တဖၣ်န့ၣ်မ့ၢ် ပှၤဒိးတၢ်ကူးတရံးဖိလီၤ. ဒီးထဲအဝဲသ့ၣ် ဧိၤမ့ၢ် ပှၤလၢအမၤဃုာ်တၢ် ဒီးယၤ လၢယွၤအဘီအမုၢ် အဂီၢ်, ဒီးမ့ၢ် ပှၤ လၢအမၤမုာ်ယသးလီၤ. 12 ပှၤဘၣ်ဃးဒီး သုယ့ၣ်ၡူးခရံာ် အကုၢ်အပှၤ, စီၤအ့းပၤဖြါ ကတိၤဒိၣ်သု, ဒီးဂုာ်ဘါထုကဖၣ် သပှၢ်ပှၢ် လၢသုဂီၢ် တဘိယူၢ်ဃီ, ဒ်သိး သုကဆၢထၢၣ် အိၣ်လၢထီၣ်ပှဲၤထီၣ် ဒီး အိၣ်ဒီး သုစူၢ်ဂၢၢ်နာ်ကျၢၤ လၢယွၤ အတၢ်ဘၣ်အသး ခဲလၢာ်အပူၤလီၤ. 13 အဂ့ၢ်ဒ်အံၤ, ယအုၣ်ယသး လၢအဂီၢ် လၢအသးဂဲၤလိာ်ဝဲ ဒိၣ်မး လၢသုဂီၢ်, ဒီးလၢပှၤအိၣ် လၢလီၤဒံၤကံ အဂီၢ်, ဒီးလၢပှၤအိၣ် လၢဟံၣ်ရိးပလံ အဂီၢ် လီၤ. 14 ကသံၣ်သရၣ် လၢတၢ်အဲၣ်အီၤ စီၤလူၤကၣ်, ဒီးစီၤဒ့မၤ ကတိၤဒိၣ် သုလီၤ. 15 ကတိၤဒိၣ် ပဒီပုၢ်ဝဲၢ် အိၣ်လၢလီၤဒံၤကံ, ဒီးစီၤနူၣ်ဖၤ, ဒီး တၢ်အိၣ်ဖှိၣ် လၢအဟံၣ်န့ၣ် တက့ၢ်. 16 ဒီးတုၤသုဖးလံာ်အံၤ ဝံၤဒီး, မၤဒ်သိး ပှၤလီၤဒံၤကံ အတၢ်အိၣ်ဖှိၣ် ကဖးဝဲ စ့ၢ်ကီး တက့ၢ်. ဒီးလံာ်ဟဲ လၢလီၤဒံၤကံန့ၣ်, ဖးစ့ၢ်ကီး သုဝဲ တက့ၢ်. 17 ဒီးစံးဘၣ် စီၤအၢ်ဃံးပူး, တၢ်မၤ လၢနဒိးန့ၢ် လၢကစၢ်အပူၤန့ၣ် ပလီၢ်နသး လၢနကမၤ တုၤအလၢာ် တက့ၢ်. 18 ယၤ, စီၤပီလူး အတၢ်ကတိၤဒိၣ် လၢယစုဒၣ်ယဲလီၤ. သ့ၣ်နီၣ်ထီၣ်က့ၤ ယတၢ်စၢဃာ် တက့ၢ်. တၢ်အဘျုးအဖှိၣ် မ်အအိၣ်ဒီးသု တက့ၢ်.